Szűkebb körben büntetné a hálapénzt egy minisztériumi javaslat | Mandiner
A hálapénz kérdését rendező szakasz is található abban a törvénymódosítási csomagban, ami nemrég került fel az Igazságügyi Minisztérium online dokumentumai közé – hívta fel a figyelmet a Magyar Nemzet. A javaslat szerint csak akkor lenne büntetendő a paraszolvencia, ha előre kéri az orvos, vagy ha cserébe szakmai kötelességét szegi meg.
Gellér Balázs ügyvéd nagyjából egy évvel ezelőtt, a Magyar Rezidens Szövetség képviseletében fordult a Polt Péter legfőbb ügyészhez, állásfoglalását kérve arról, hogy az előre nem kért, de utólag elfogadott hálapénz bűncselekménynek minősül-e. Gellér beadványában arra mutatott rá, hogy az új Btk. idevágó szövegéből az olvasható ki, hogy a paraszolvencia elfogadása újra büntethető.
Az ügyészség igazat adott az ügyvédnek. Ahogy Fazekas Géza tavaly májusban fogalmazott: „Az ügyészség megvizsgálta a beadványt és maga is arra a következtetésre jutott, hogy a jelen jogszabályi rendelkezés alapján két, egymástól homlokegyenest eltérő jogi megoldás lehetséges”. A jogbiztonság helyreállítása érdekében már akkor azzal a javaslattal álltak elő, hogy a minisztérium kezdeményezzen törvénymódosítást és a Btk. vonatkozó szakaszába kerüljön be olyan fordulat, amely szerint az előny elfogadása csak kötelességszegéssel összefüggésben büntetendő. A jelenlegi előterjesztés ezt tartalmazza, de még nem került a kormány asztalára.
A friss javaslat szerint a Btk. 291. §-ban foglalt vesztegetés elfogadása bűncselekmény akkor valósulna csak meg, ha valaki „gazdálkodó szervezet részére vagy érdekében végzett tevékenységével kapcsolatban jogtalan előnyt kér, avagy a kötelességének megszegéséért a jogtalan előnyt vagy ennek ígéretét elfogadja…” A módosítóhoz csatolt indokolás szerint ez egyértelművé teszi, hogy nem valósít meg bűncselekményt az orvos, ha utólag, a páciense elégedettségét kifejező pénzbeli vagy egyéb juttatást vesz át. Továbbra is bűncselekmény azonban, ha előre kéri, illetve, ha cserébe kötelességét szegi meg.
A rezidensszövetség így sem elégedett. A Magyar Nemzet megkérdezte Dénes Tamás elnököt, aki úgy vélekedett, a legfőbb cél a hálapénz gyakorlatának felszámolása és az orvosok tisztességes bérezése lenne, mert a paraszolvencia „szoftkorrupt” rendszere külföldre űzi a orvosokat.
Magyar Nemzet Online Horváth Csaba László : Törvény rendezheti a hálapénz kérdését
| belföld | egészségügy | jog | büntető törvénykönyv | javaslat | előterjesztés | büntetőjog | Btk. | Magyar Gábor | Gellér Balázs | Igazságügyi Minisztérium | paraszolvencia | hálapénz elfogadása | jogszabály-módosítás | büntethető | büntetendő
Maddox 2015. április 8. 12:43
Ha már 6 év egyetem után minimálbérért dolgozol, akkor ne legyen hálapénzed se, dögölj meg, burzsuj hülyegyerek. Mit képzeltél, értelmiség leszel? Gyógyítgatunk, gyógyítgatunk? Meg tanulunk, mi? Még mit nem.